裴楷

裴楷，字叔則，河東聞喜人，係晉朝嘅官員、將領、名士。佢阿爺係裴茂，係漢朝嘅尚書令；老豆係裴徽，三國時曹魏嘅冀州刺史，係佢老豆嘅三仔；佢嘅伯爺係裴潛，有堂兄裴秀，堂侄裴頠。

佢同老豆裴徽、二哥裴康、細佬裴綽、二仔裴瓚、細侄裴遐、堂侄裴頠、堂細佬裴邈合稱爲「八裴」，啲人將佢同「八王」中嘅王夷甫相比。當時人讚佢係「玉人」。

生平 
裴楷嘅老豆裴徽係有名嘅玄學家，同當時嘅學者交往密切。裴徽有四個仔，個個都成器，除咗大哥裴黎做將軍，其餘三兄弟都係做官，兼且都係名士，當中裴楷嘅才望最高。佢細個時就已經出名，受老豆影響，尤其精通《道德經》、《易經》，當時同王戎齊名。裴楷風神高邁，容儀俊爽，博覽羣書，對義理特別精通，時人稱呼佢做「玉人」，即係話佢嘅容貌舉止英俊出衆，就算頭髮亂、衫褲粗陋，個人都仲係好睇；又話「見裴楷就好似行埋座玉山，可以映照人樣。」。

於是鍾會向當時嘅大將軍司馬昭舉薦佢，話「裴楷清通，王戎簡要」，於是司馬昭闢拜佢做掾屬，之後遷任尚書郎，於是裴楷開始咗佢嘅仕途。謝鯤讚裴楷話佢「雋朗有識具，當時獨步」。到賈充改訂律令時，裴楷做當中嘅定科郎。做完件事後，曹魏皇帝召裴楷御前執讀，議論當中內容。裴楷嘅表現令衆人矚目。司馬炎做撫軍時，裴楷做參軍事。吏部郎缺時，司馬昭搵鍾會舉薦人，於是鍾會又舉薦佢上去。

晉朝初年，佢做中書郎，喺宮中出入，見到佢嘅人都幾尊敬佢。司馬炎登基後，想問卜睇下晉朝有幾代皇帝，卜出嘅結果話係「一」，皇帝即時唔開心，群臣亦驚慌，無人夠膽出聲。裴楷出來，以玄學上嘅「一」來講解占卜結果，令朝廷氣氛緩和返。於是佢轉做散騎侍郎，之後遷任散騎常侍、河內太守，然後入朝做屯騎校尉、右軍將軍，之後轉侍中。

石崇以佢自己係功臣嘅仔、有才氣，兼且同裴楷志趣唔同，而唔同裴楷交往。長水校尉孫季舒同石崇宴飲時因爲傲慢過度，石崇想上表免佢官，裴楷聽聞後，同石崇講「足下飲人狂藥，責人正禮，不亦乖乎！」來勸阻咗佢。

裴楷生性寬厚，生活唔知慳識儉，對奇珍異玩好有興趣，不過亦樂善好施。曾經因爲自己堂兄裴衍鍾意自己某間屋就送咗畀佢；梁王司馬肜、趙王司馬倫作爲皇族幾有錢，裴楷就請佢哋每年出幾百萬來接濟窮人，啲人笑佢疏財，佢答話：「令有餘嘅破費，來補足窮缺，呢個係天理。」。佢嘅品德喺當時同山濤、和嶠齊名。晉朝皇帝曾經問裴楷當政得失，裴楷指出唯一嘅失係賈充之流嘅人喺朝廷，由於任愷、庾純亦指責賈充，於是皇帝調賈充出外，直到賈充嘅女嫁畀太子先整停件事。晉朝統一各地後，要公卿論政，裴楷就論述漢魏盛衰嘅軌跡，在座嘅人都歎服。

晉惠帝登基後，外戚楊駿執政。裴楷嘅仔裴瓚娶楊駿個女，但裴楷睇唔起楊駿，同呢個親家關係唔好。於是楊駿執政後，裴楷轉做衛尉，之後遷任太子少師，呢啲係閒職，無乜事做。到誅殺楊駿時，裴楷受牽連入獄，當時件事好倉促，啲人好驚，但裴楷好鎮靜，喺獄中攞紙筆寫信畀親屬。因爲傅祗救佢，於是出獄。太保衛瓘、太宰司馬亮話裴楷正直，抵賜爵，於是裴楷封爲臨海侯，食邑兩千戶。之後仲代替楚王司馬瑋做北軍中侯，兼散騎常侍，於是司馬瑋怨衛瓘、司馬亮掛住推薦裴楷而排斥佢，裴楷知道後唔敢任職，轉爲尚書。

當時由於八王之亂，局勢動盪，裴楷擔憂局勢，想調出朝廷避下，原本係要去做安南將軍、假節、都督荊州諸軍事，但臨行時司馬瑋發動叛亂，殺咗衛瓘、司馬亮。司馬瑋覺得裴楷之前搶佢北軍中侯個位，又同衛瓘、司馬亮係老襯，所以落令追殺裴楷。聽聞事變，裴楷匿去外父王渾屋企，同司馬亮個細仔一夜換咗八次埞匿，先至避過難。誅殺司馬瑋後，裴楷做中書令、侍中，同張華、王戎一齊掌控朝政大權。

裴楷有病，唔想擔任咁高職位。於是王渾幫佢表奏，想調佢去做光祿勳，但上面唔聽，結果要裴楷做光祿大夫、開府儀同三司。到佢病到瞓床時，黃門郎王衍去探佢，裴楷望住佢話：「竟未相識」，王衍亦感嘆裴楷嘅神采。裴楷好識睇人，包括王衍在內，佢賞識過嘅樂廣、夏侯玄、鍾會、傅嘏、山濤都係一時名士，其中樂廣仲係畀裴楷舉薦先至從此出名。

之後，裴楷屋企煮飯，啲穀米煮出來唔係變成拳頭噉，就係變到似血噉，有時仲變成蕪菁籽噉。出咗呢啲離奇事後，裴楷當年就過身，時年虛歲五十五歲，諡號元。

日後顧愷之幫裴楷畫像時，喺佢面上畫多三條鬚，啲人問佢原因，佢話噉先畫得出佢嘅才識，睇畫嘅人先發覺呢三條鬚加得好。

評價 
時人：見裴叔則如近玉山，映照人也
鍾會：裴楷清通，王戎簡要
武陔：戎尚約，楷清通。
王衍：「見裴令公精明朗然，籠蓋人上，非凡識也。若死而可作，當與之同歸」「雙眸閃閃，若巖下電，精神挺動」
王渾：楷性不競於物
《晉諸公贊》：楷特精易義
顧愷之：裴楷儁朗有識具
房玄齡：秀則聲蓋朋僚，稱為領袖。楷則機神幼發，目以清通。俱為晉氏名臣，良有以也。

家屬 
阿爺：裴茂
老豆：裴徽，「八裴」之一。
叔伯及堂兄弟、堂侄
裴潛
裴秀
裴頠，「八裴」之一。
裴儁
裴越
裴輯
裴綰
又有堂細佬裴邈，「八裴」之一。
兄弟及侄
大哥裴黎
二哥裴康，「八裴」之一。
細佬裴綽，「八裴」之一。
裴遐，「八裴」之一。
老婆
王渾嘅女
仔女同孫
裴輿，字祖明，官至散騎侍郎，娶司馬亮女。
裴瓚，字國寶，中書郎，娶楊駿女，誅殺楊駿時畀亂兵殺害。「八裴」之一。
裴憲，字景思，豫州刺史，《晉諸公贊》話佢「有清識」。
裴挹
裴瑴
裴禮
裴遜
有粒女，嫁畀衛瓘嘅仔。

攷

參攷資料 

類:山西人
類:三國人
類:晉朝人
楷